P6_TA(2006)0526

AIDS

Ψήφισμα του Ευρωπαϊκού Κοινοβουλίου σχετικά με το AIDS

Το Ευρωπαϊκό Κοινοβούλιο,

- έχοντας υπόψη το ψήφισμά του της 6ης Ιουλίου 2006 με τίτλο HIV/AIDS — Ώρα για αποτελέσματα [1] και το ψήφισμά του της 2ας Δεκεμβρίου 2004 σχετικά με την Παγκόσμια Ημέρα του HIV/AIDS [2],

- έχοντας υπόψη ότι την 1η Δεκεμβρίου 2006 εορτάζεται η Παγκόσμια ημέρα για το AIDS με θέμα: "Υπευθυνότητα: Σταματήστε το AIDS, Τηρήστε την υπόσχεση",

- έχοντας υπόψη την έκθεση των Unaids [3] σχετικά με τα στοιχεία για την επιδημία του AIDS το 2006, που δημοσιοποιήθηκε στις 21 Νοεμβρίου 2006,

- έχοντας υπόψη τη συνεδρίαση της Γενικής Συνέλευσης των Ηνωμένων Εθνών με αντικείμενο την επισκόπηση της προόδου όσον αφορά την Διακήρυξη Δέσμευσης για το HIV/AIDS, που πραγματοποιήθηκε από τις 31 Μαΐου έως την 2α Ιουνίου 2006,

- έχοντας υπόψη το XVΙ Διεθνές Συνέδριο για το AIDS που πραγματοποιήθηκε τον Αύγουστο 2006 στο Τορόντο,

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 27ης Απριλίου 2005, με τίτλο: το Ευρωπαϊκό Πρόγραμμα Δράσης για την αντιμετώπιση του ιού HIV/AIDS, της φυματίωσης και της ελονοσίας, με εξωτερικές δράσεις (2007-2011) (COM(2005)0179) που καλύπτει όλες τις αναπτυσσόμενες χώρες,

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 15ης Δεκεμβρίου 2005, για την καταπολέμηση του HIV/AIDS στην Ευρωπαϊκή Ένωση και τις γειτονικές χώρες, 2006-2009 (COM(2005)0654),

- έχοντας υπόψη τη δέσμευση της G8 στο Gleneagles και τη δέσμευση του 2005 των Ηνωμένων Εθνών για επίτευξη παγκόσμιας πρόσβασης στην προληπτική αγωγή και περίθαλψη έως το 2010,

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη ότι, μετά το πρώτο διαπιστωμένο κρούσμα του AIDS πριν από 25 χρόνια, έχουν πεθάνει από τη νόσο αυτή περισσότερα από 25 εκατομμύρια άτομα,

Β. εκτιμώντας ότι, σύμφωνα με την έκθεση του Unaids που δημοσιεύτηκε στις 21 Νοεμβρίου 2006, το 2006 υπήρξαν 4,3 εκατομμύρια νέα κρούσματα, 2,8 εκατομμύρια από τα οποία (το 65 %) μόνο στην Υποσαχάρια Αφρική,

Γ. εκτιμώντας ότι περισσότερο από το 95 % των 39,5 εκατομμυρίων ανθρώπων που πάσχουν από τον ιό HIV/AIDS προέρχονται από τις αναπτυσσόμενες χώρες,

Δ. λαμβάνοντας υπόψη ότι υπάρχουν ενδείξεις ότι τα κρούσματα στην Ανατολική Ευρώπη και την Κεντρική Ασία έχουν αυξηθεί από το 2004 κατά περισσότερο από 50 % και ότι υπάρχουν μόνο λίγα παραδείγματα χωρών που έχουν στην πραγματικότητα μειώσει τα νέα κρούσματα,

Ε. λαμβάνοντας υπόψη ότι από τα 6,8 εκατομμύρια άτομα που ζουν με τον ιό HIV στις χώρες με χαμηλό και μεσαίο εισόδημα και που χρειάζονται αντιρετροϊική φαρμακευτική περίθαλψη, μόνο το 24 % έχει πρόσβαση στην αναγκαία θεραπεία,

ΣΤ. λαμβάνοντας υπόψη ότι, σύμφωνα με εκτιμήσεις, υπάρχουν 15 εκατομμύρια ορφανά λόγω HIV/AIDS παγκοσμίως, 12,3 εκατομμύρια από τα οποία είναι μόνο στην Υποσαχάρια Αφρική,

Ζ. λαμβάνοντας υπόψη ότι μόνον στο 5% των παιδιών που έχουν προσβληθεί από το ΗΙV παρέχεται ιατρική βοήθεια και ότι σε αναλογία μικρότερη από το 10 % των 15 εκατομμυρίων παιδιών που έχουν μείνει ορφανά λόγω του AIDS παρέχεται οικονομική στήριξη,

Η. λαμβάνοντας υπόψη ότι συχνά τη μέριμνα των ορφανών λόγω AIDS την αναλαμβάνουν μεγαλύτερα αδέλφια και παππούδες, και ότι ο θάνατος μιας γενεάς νεαρών ενηλίκων που έχουν προσβληθεί από HIV/AIDS αφήνει ορισμένες χώρες χωρίς αρκετούς δασκάλους, νοσοκόμες, γιατρούς και άλλους επαγγελματίες καθοριστικής σημασίας,

Θ. εκτιμώντας ότι το AIDS πλήττει δυσανάλογα τη γενιά των οικονομικά ενεργών νέων ανθρώπων,

Ι. εκτιμώντας ότι οι γυναίκες αντιπροσωπεύουν σήμερα το 50 % των ανθρώπων που ζουν με τον ιό HIV σε παγκόσμιο επίπεδο και σχεδόν το 60 % των ανθρώπων που ζουν με τον ιό στην Αφρική,

ΙΑ. εκτιμώντας ότι οι Αναπτυξιακοί Στόχοι της Χιλιετηρίδας (ΑΣΧ) θα επιτευχθούν μόνο εάν τα ζητήματα σεξουαλικής και αναπαραγωγικής υγείας ενταχθούν πλήρως στο πρόγραμμα δράσης των ΑΣΧ,

ΙΒ. εκτιμώντας ότι η σεξουαλική και αναπαραγωγική υγεία είναι αναπόσπαστα συνδεδεμένη με την πρόληψη του HIV/AIDS και άλλων ασθενειών που οφείλονται στην φτώχεια,

ΙΓ. εκτιμώντας ότι οι άνθρωποι που ζουν με τον ιό HIV έχουν ειδικές ανάγκες όσον αφορά την αναπαραγωγική υγεία τους, από άποψη οικογενειακού σχεδιασμού, ασφαλούς τοκετού και θηλασμού των βρεφών, οι οποίες συχνά παραβλέπονται, παρά την αύξηση του ποσοστού των γυναικών που πλήττονται από την επιδημία,

ΙΔ. λαμβάνοντας υπόψη ότι η κυβέρνηση Μπους των ΗΠΑ συνεχίζει να μπλοκάρει τη χρηματοδότηση των μη αμερικανικών αναπτυξιακών ΜΚΟ που παρέχουν συμβουλές σε ολόκληρο το φάσμα των υπηρεσιών αναπαραγωγικής υγείας και ότι το μεγαλύτερο τμήμα αυτού του "χάσματος ευπρέπειας" για τις φτωχότερες χώρες καλύφθηκε από την ΕΕ,

ΙΕ. εκτιμώντας ότι κατά την Διεθνή Διάσκεψη για τον Πληθυσμό και την Ανάπτυξη (ICPD) που πραγματοποιήθηκε το 1994 και κατά τις διασκέψεις συνέχειας που διεξήχθησαν το 1999 και το 2004 επαναβεβαιώθηκε η σπουδαιότητα της ενίσχυσης των γυναικών και της παροχής σε αυτές περισσότερων επιλογών, μέσω της διεύρυνσης της πρόσβασης στην εκπαίδευση, την πληροφόρηση και την περίθαλψη σχετικά με την σεξουαλική και αναπαραγωγική υγεία,

ΙΣΤ. λαμβάνοντας υπόψη ότι, πέντε χρόνια μετά τη Διακήρυξη της Ντόχα, οι πλούσιες χώρες δεν εκπληρώνουν την υποχρέωσή τους να εξασφαλίσουν τη διάθεση φτηνότερων σωτήριων φαρμάκων στις αναπτυσσόμενες χώρες,

ΙΖ. εκτιμώντας ότι πέντε χρόνια μετά τη Δήλωση της Ντόχα, στην οποία αναφέρεται ότι "κάθε κράτος μέλος του ΠΟΕ έχει το δικαίωμα να χορηγεί υποχρεωτικές άδειες χρήσης και την ελευθερία να καθορίζει τους λόγους βάσει των οποίων χορηγούνται οι άδειες αυτές", η Παγκόσμια Οργάνωση Υγείας εφιστά την προσοχή στο γεγονός ότι το 74 % των φαρμάκων κατά του AIDS εξακολουθούν να αποτελούν μονοπώλιο και το 77 % των Αφρικανών εξακολουθεί να μην έχει πρόσβαση στη θεραπεία κατά του AIDS,

ΙΗ. εκτιμώντας ότι ο σκληρός ανταγωνισμός στον τομέα των φαρμάκων γενικής χρήσεως έχει συμβάλει από το 2000 στην πτώση των τιμών των φαρμάκων κατά του AIDS πρώτης γενεάς κατά 99 %, δηλαδή από 10000 δολάρια ΗΠΑ σε περίπου 130 δολάρια ΗΠΑ ανά ασθενή ετησίως και ότι οι τιμές των φαρμάκων δεύτερης γενεάς — τα οποία χρειάζονται οι ασθενείς όταν αναπτύσσεται φυσική άμυνα — παραμένουν υψηλές, λόγω αυξημένων φραγμών στην έκδοση διπλωμάτων ευρεσιτεχνίας σε βασικές χώρες-παραγωγούς φαρμάκων γενικής χρήσεως, όπως η Ινδία,

ΙΘ. εκτιμώντας ότι κατά τις διαπραγματεύσεις για διμερείς εμπορικές σχέσεις, οι συμφωνίες δεν πρέπει να περιορίζουν τον τρόπο με τον οποίο οι χώρες μπορούν να χρησιμοποιούν τις διασφαλίσεις δημόσιας υγείας,

Το HIV/AIDS στον κόσμο

1. εκφράζει τη βαθύτατη ανησυχία του για την επέκταση του HIV/AIDS και άλλων επιδημιών στους φτωχότερους πληθυσμούς του κόσμου και για την έλλειψη εστίασης στην πρόληψη του HIV/AIDS, την έλλειψη πρόσβασης σε καίρια φάρμακα, την ανεπαρκή χρηματοδότηση και την έλλειψη ερευνητικών προσπαθειών σχετικά με τις μείζονες επιδημίες·

2. τονίζει τη σπουδαιότητα της ανάληψης ευθυνών εκ μέρους κυβερνήσεων, παρόχων υπηρεσιών στον τομέα της υγείας, της φαρμακευτικής βιομηχανίας, ΜΚΟ και της κοινωνίας των πολιτών, καθώς και άλλων που συμμετέχουν στους τομείς της πρόληψης, αγωγής και φροντίδας·

3. καλεί όλους τους διεθνείς χρηματοδότες να καταβάλουν προσπάθειες, ώστε να διασφαλιστεί ότι τα προγράμματα πρόληψης που αφορούν τον ιό HIV θα ωφελήσουν τους ανθρώπους που κινδυνεύουν περισσότερο να μολυνθούν, σύμφωνα με το συμπέρασμα του Unaids ότι δεν υπάρχει μέριμνα για αυτές τις ευάλωτες ομάδες·

4. τονίζει την ανάγκη να χρηματοδοτήσει η ΕΕ ειδικά προγράμματα, προκειμένου να διασφαλιστεί ότι τα παιδιά που έχουν πληγεί από την επιδημία του AIDS, λόγω της απώλειας ενός ή και των δύο γονέων τους ή λόγω του γεγονότος ότι έχουν προσβληθεί τα ίδια από την ασθένεια, θα παραμείνουν στην εκπαίδευση και θα δέχονται υποστήριξη·

5. ζητεί όλα τα προγράμματα βοήθειας να εξασφαλίσουν ότι, από τη στιγμή που ένας ασθενής αρχίζει θεραπεία, θα συνεχίζεται η χρηματοδότηση για την συνεχή και αδιάλειπτη αγωγή του έτσι ώστε να προληφθεί η αύξηση της αντίστασης στα φάρμακα η οποία είναι συνέπεια των διακοπτόμενων θεραπειών·

6. υπογραμμίζει την ανάγκη να χρηματοδοτήσει η ΕΕ προγράμματα για την προστασία των γυναικών από όλες τις μορφές βίας που μεταδίδουν το AIDS, ώστε έτσι να εξασφαλίζεται ότι τα θύματα βιασμού αποκτούν πρόσβαση στις υπηρεσίες υγείας και τους δίνονται ευκαιρίες να επανενταχθούν στην κοινωνία και να καταπολεμήσουν το στίγμα που συχνά συνδέεται με τα θύματα τέτοιων εγκλημάτων·

7. υπογραμμίζει την ανάγκη συνολικής αύξησης της χρηματοδότησης από χορηγούς τα επόμενα χρόνια για όλες τις προμήθειες αντισυλληπτικών, συμπεριλαμβανομένων των προφυλακτικών για την πρόληψη του HIV, έτσι ώστε να καλυφθεί το χάσμα μεταξύ προσφοράς και διαθεσιμότητας αγοράς τους·

8. καλεί το ΔΝΤ να άρει τους νομισματικούς όρους και τα φορολογικά όριά του που υποχρεώνουν τις χώρες να περιορίζουν τις δαπάνες για τη δημόσια υγεία και εκπαίδευση·

9. καλεί το νεοεκλεγέν Κογκρέσο των ΗΠΑ να ανατρέψει τον κανόνα "ολικής φίμωσης" που είχε θεσπίσει η κυβέρνηση Μπους, η οποία σταματά τη χρηματοδότηση από ΜΚΟ εκτός ΗΠΑ προς όλους τους οργανισμούς αναπαραγωγικής υγείας που παρέχουν συμβουλές για εκτρώσεις και καλεί την Επιτροπή και τα κράτη μέλη να εξασφαλίσουν ότι η κυβέρνηση των ΗΠΑ θα καταργήσει την πολιτική "ολικής φίμωσης" στις δαπάνες της στον τομέα της αναπαραγωγικής υγείας·

10. επαναλαμβάνει την ανησυχία του, η οποία εκφράστηκε πρόσφατα και από τον ΠΟΥ, διότι μερικές αφρικανικές κυβερνήσεις επιβάλλουν δασμούς ή φόρο πωλήσεων στα αντιρετροϊικά φάρμακα, με αποτέλεσμα τα φάρμακα αυτά να καθίστανται απρόσιτα σε φτωχές κοινότητες· ζητεί από την Επιτροπή να διερευνήσει το θέμα και να ενθαρρύνει τις κυβερνήσεις να καταργήσουν τέτοιους φόρους·

Σεξουαλική και αναπαραγωγική υγεία

11. τονίζει ότι οι στρατηγικές που χρειάζονται για την αποτελεσματική καταπολέμηση της επιδημίας του ιού HIV/AIDS πρέπει να συμπεριλαμβάνουν σφαιρική προσέγγιση όσον αφορά την πρόληψη, διαπαιδαγώγηση, περίθαλψη και θεραπεία, ενώ πρέπει επίσης να εμπεριέχουν τις τεχνολογίες που χρησιμοποιούνται σήμερα, διευρυμένη πρόσβαση στην θεραπεία και επείγουσα ανάπτυξη εμβολίων·

12. καλεί την Επιτροπή και τις κυβερνήσεις των χωρών εταίρων της ΕΕ να διασφαλίσουν ότι η υγεία και η εκπαίδευση και ιδιαίτερα το HIV/AIDS και η σεξουαλική και αναπαραγωγική υγεία θα αναχθούν σε ζητήματα προτεραιότητας στα έγγραφα εθνικής στρατηγικής·

13. καλεί την Επιτροπή και τα κράτη μέλη να υποστηρίξουν προγράμματα καταπολέμησης της ομοφοβίας και να εξαλείψουν τα εμπόδια που παρακωλύουν την αποτελεσματική αντιμετώπιση της ασθένειας, ιδίως στην Καμπότζη, την Κίνα, την Ινδία, το Νεπάλ, το Πακιστάν, την Ταϊλάνδη και το Βιετνάμ καθώς και στην Λατινική Αμερική, όπου υπάρχουν ολοένα και περισσότερες ενδείξεις για κρούσματα AIDS μεταξύ ανδρών που έχουν σεξουαλικές σχέσεις με άνδρες·

14. εκφράζει την ανησυχία του διότι η έκθεση του Unaids αναδεικνύει το γεγονός ότι σε πολλές χώρες το επίπεδο γνώσεων για τις ασφαλείς σεξουαλικές σχέσεις και το HIV παραμένει χαμηλό, συμπεριλαμβανομένων των χωρών όπου η επιδημία έχει σημαντικές επιπτώσεις· ζητεί από την άποψη αυτή, η πληροφόρηση, η διαπαιδαγώγηση και η παροχή συμβουλών για υπεύθυνη σεξουαλική συμπεριφορά και αποτελεσματική πρόληψη των σεξουαλικά μεταδιδόμενων ασθενειών, συμπεριλαμβανομένου του HIV, να αποτελέσουν αναπόσπαστο τμήμα όλων των υπηρεσιών αναπαραγωγικής και σεξουαλικής υγείας·

15. επιδοκιμάζει τη συμπερίληψη της έρευνας σχετικά με το HIV/AIDS στο έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) και ζητεί να υποστηριχθεί η έρευνα σχετικά με εμβόλια και μικροβιοκτόνα, εργαλεία διάγνωσης και παρακολούθησης που θα ανταποκρίνονται στις ανάγκες των αναπτυσσομένων χωρών, τα μοτίβα μετάδοσης της επιδημίας καθώς και τις κοινωνικές και συμπεριφορικές τάσεις που πρέπει να υποστηριχθούν· υπογραμμίζει ότι οι γυναίκες πρέπει να συμμετέχουν σε όλο το φάσμα της ενδεδειγμένης κλινικής έρευνας, συμπεριλαμβανομένων των δοκιμών εμβολίων·

16. ζητεί να γίνουν επενδύσεις στην ανάπτυξη ελεγχόμενων από τις γυναίκες μεθόδων πρόληψης, όπως είναι τα μικροβιοκτόνα, τα γυναικεία προφυλακτικά και η λήψη προφυλακτικών μέτρων μετά την έκθεση στο ιό για θύματα βιασμών·

Πρόσβαση σε φάρμακα

17. ενθαρρύνει τις κυβερνήσεις να χρησιμοποιήσουν όλες τις δυνατότητες που διαθέτουν στο πλαίσιο της συμφωνίας TRIPs, όπως είναι οι υποχρεωτικές άδειες χρήσης, και καλεί την ΠΟΥ, τον ΠΟΕ και τα μέλη τους να αναθεωρήσουν το κείμενο της συμφωνίας TRIPs στο σύνολό της με στόχο την ευκολότερη πρόσβαση σε φάρμακα·

18. καλεί την Επιτροπή και τα κράτη μέλη να αναγνωρίσουν, πέντε χρόνια μετά την έγκριση την Δήλωση της Ντόχα, ότι η εφαρμογή της αποτελεί αποτυχία, εφόσον ο ΠΟΕ δεν έχει λάβει καμία κοινοποίηση για τα υποχρεωτικά φάρμακα από χώρα εξαγωγής ή από χώρα εισαγωγής, ούτε έχει λάβει τέτοια κοινοποίηση σε σχέση με τη συμφωνία της 30ής Αυγούστου 2003 του γενικού συμβουλίου της ΠΟΥ σχετικά με την εφαρμογή της παραγράφου 6 της Δήλωσης της Ντόχα·

19. καλεί την Επιτροπή και τα κράτη μέλη να προβούν στις απαραίτητες ενέργειες στον ΠΟΕ, σε συνεργασία με τις αναπτυσσόμενες χώρες, για την τροποποίηση της Συμφωνίας TRIPS και του άρθρου της που βασίζεται στην απόφαση της 30ής Αυγούστου 2003 (άρθρο 316), ιδίως προκειμένου να καταργηθούν οι περίπλοκες, χρονοβόρες διαδικαστικές ενέργειες για την έγκριση υποχρεωτικών αδειών·

20. ενθαρρύνει και καλεί εν τω μεταξύ όλες τις χώρες που αντιμετωπίζουν μεγάλες επιδημίες, να κάνουν άμεση χρήση του άρθρου 30 της συμφωνίας TRIPS για την πρόσβαση στα απαραίτητα φάρμακα χωρίς την καταβολή των δικαιωμάτων εκμετάλλευσης στους κατόχους·

21. καλεί την Επιτροπή να αυξήσει σε 1 δισ. ευρώ την συνεισφορά της στο συνολικό κεφάλαιο για την καταπολέμηση του AIDS, της φυματίωσης και της ελονοσίας, —όπως ζητήθηκε σαφώς από το Ευρωπαϊκό Κοινοβούλιο στο ψήφισμά του της 2ας Δεκεμβρίου 2004—, και όλα τα κράτη μέλη και τα μέλη της ομάδας G8 να αυξήσουν την συμμετοχή τους σε 7 δισ. ευρώ για το 2006, και 8 δισ. ευρώ το 2008, προκειμένου να εφοδιασθεί το Unaids με τους απαραίτητους πόρους για τη μείωση των επιδημιών·

22. υποστηρίζει τη δέσμευση αρχηγών κρατών και κυβερνήσεων κατά την Παγκόσμια Διάσκεψη Κορυφής των Ηνωμένων Εθνών του 2005 που προβλέπει την καθολική πρόσβαση σε υπηρεσίες πρόληψης, αγωγής και περίθαλψης του HIV/AIDS έως το 2010· πιστεύει, ωστόσο, ότι θα πρέπει να καταρτιστεί σαφές σχέδιο για τη χρηματοδότηση της καθολικής πρόσβασης και ότι θα πρέπει να καθοριστούν διεθνείς και ενδιάμεσοι στόχοι προόδου·

23. καλεί την ΕΕ να διευκρινίσει ότι δεν θα πιέσει για υιοθέτηση μέτρων "TRIPS-συν" στις Συμφωνίες Εταιρικής Σχέσης και ότι θα παρασχεθεί στις αναπτυσσόμενες χώρες το περιθώριο πολιτικής να χρησιμοποιούν ελεύθερα τις ρυθμίσεις ευελιξίας της TRIPS·

24. υπογραμμίζει ότι οι ισχυρές υπηρεσίες δημόσιας υγείας, συμπεριλαμβανομένης της έρευνας είναι απαραίτητες για την καταπολέμηση της επιδημίας και αντιτίθεται στην εξάρτηση από όρους η οποία οδηγεί στην ελευθέρωσή τους·

25. ζητεί να πραγματοποιηθούν μεγαλύτερες επενδύσεις για την ανάπτυξη και παροχή παιδιατρικών φαρμακευτικών σκευασμάτων για παιδιά·

26. ζητεί να υποστηριχθεί η ανάπτυξη περιφερειακών και εθνικών κλάδων παραγωγής γενικών φαρμάκων στις περιοχές που πλήττονται έτσι ώστε να διευκολυνθεί η πρόσβαση σε προσιτά φάρμακα·

*

* *

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και των χωρών ΑΚΕ, στο ΔΝΤ, στην κυβέρνηση των ΗΠΑ, στον Γενικό Γραμματέα του ΟΗΕ και στους επικεφαλής των Unaids, UNDP και UNFPA.

[1] Κείμενα που εγκρίθηκαν, P6_TA(2006)0321.

[2] EE C 208 Ε της 25.8.2005, σ. 58.

[3] Κοινό Πρόγραμμα των Ηνωμένων Εθνών για το HIV/AIDS.

--------------------------------------------------